Pakuotės lapelis: informacija vartotojui

CHAMPIX 0,5 mg plėvele dengtos tabletės

CHAMPIX 1 mg plėvele dengtos tabletės

Vareniklinas

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums

svarbi informacija.

- Neišmeskite šio lapelio, nes vėl gali prireikti jį perskaityti.

- Jeigu kiltų daugiau klausimų, kreipkitės į gydytoją arba vaistininką.

- Šis vaistas skirtas tik Jums, todėl kitiems žmonėms jo duoti negalima. Vaistas gali jiems

pakenkti (net tiems, kurių ligos požymiai yra tokie patys kaip Jūsų).

- Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į

gydytoją arba vaistininką. Žr. 4 skyrių.

Apie ką rašoma šiame lapelyje?

1. Kas yra CHAMPIX ir kam jis vartojamas

2. Kas žinotina prieš vartojant CHAMPIX

3. Kaip vartoti CHAMPIX

4. Galimas šalutinis poveikis

5. Kaip laikyti CHAMPIX

6. Pakuotės turinys ir kita informacija

1. Kas yra CHAMPIX ir kam jis vartojamas

CHAMPIX veiklioji medžiaga yra vareniklinas. CHAMPIX yra vaistas suaugusiesiems, padedantis

mesti rūkyti.

CHAMPIX palengvina potraukio ir nutraukimo simptomus, kurių atsiranda, metus rūkyti.

CHAMPIX taip pat gali sumažinti malonumą, patiriamą rūkant, jeigu mėgintumėte rūkyti gydymo

metu.

2. Kas žinotina prieš vartojant CHAMPIX

CHAMPIX vartoti negalima

- Jeigu yra alergija vareniklinui arba bet kuriai pagalbinei šio vaisto medžiagai (jos išvardytos 6

skyriuje).

Įspėjimai ir atsargumo priemonės

Pasitarkite su gydytoju arba vaistininku, prieš pradėdami vartoti CHAMPIX

Gauta pranešimų apie depresiją, mintis apie savižudybę, savižudišką elgesį ir bandymus žudytis,

vartojant CHAMPIX. Jeigu vartojate CHAMPIX ir pasireiškia susijaudinimas, prislėgta nuotaika,

atsiranda elgesio pokyčių, kurie Jums, Jūsų artimiesiems ar gydytojui kelia susirūpinimą, arba mąstote

apie savižudybę arba pasireiškia savižudiškas elgesys, turite nutraukti CHAMPIX vartojimą ir

nedelsdami kreiptis į gydytoją, kad būtų įvertintas gydymas.

122

Poveikis, kurį sukelia rūkymo nutraukimas

Metus rūkyti, gydant ir negydant CHAMPIX, gali atsirasti kai kurių pokyčių Jūsų organizme ir pakisti

kai kurių vaistų veikimas. Taigi kartais gali prireikti keisti kai kurių vaistų dozę. Išsamią informaciją

žr. toliau esančiame skyrelyje ,,Kiti vaistai ir CHAMPIX“.

Kai kuriems žmonėms, vartojusiems šių vaistų ir nevartojusiems, rūkymo nutraukimas buvo susijęs su,

mąstymo ar elgesio pokyčių, depresijos ir nerimo, rizikos padidėjimu ir gali būti susijęs su psichikos

sutrikimų pablogėjimu. Jeigu anksčiau turėjote psichikos sutrikimų, turite apie tai pasakyti gydytojui.

Širdies simptomai

Širdies ar kraujagyslių (kardiovaskuliniai) sutrikimai pasireiškė pirmą kartą arba pasunkėjo visų pirma

žmonėms, kurie jau turėjo širdies ir kraujagyslių sistemos sutrikimų. Jeigu gydantis CHAMPIX

atsiranda kokių nors simptomų pokyčių, apie tai pasakykite gydytojui. Jeigu atsiranda širdies

priepuolio arba insulto simptomų, nedelsdami kreipkitės medicininės pagalbos.

Priepuoliai

Pasakykite savo gydytojui prieš pradėdami gydymą CHAMPIX, jeigu pasireiškė priepuoliai arba

epilepsija. Kai kurie žmonės pranešė apie pasireiškusius priepuolius, gydantis CHAMPIX.

Padidėjusio jautrumo reakcijos

Nutraukite CHAMPIX vartojimą ir nedelsdami pasakykite gydytojui, jeigu pasireiškė bet kuris iš

toliau išvardytų požymių arba simptomų, galinčių reikšti sunkią alerginę reakciją: veido, lūpų,

liežuvio, dantenų, gerklės arba kūno tinimas ir (arba) pasunkėjęs kvėpavimas, švokštimas.

Odos reakcijos

CHAMPIX vartojimuo metu gauta pranešimų apie galimai gyvybei pavojingus odos bėrimus

(Stivenso-Džonsono sindromą ir daugiaformę raudonę). Jeigu išbėrė odą dėmėmis arba oda ėmė luptis

ir ant jos susidarė pūslių, turite nutraukti CHAMPIX vartojimą ir kreiptis skubiosios medicinos

pagalbos.

Vaikams ir paaugliams

CHAMPIX nerekomenduojama vartoti vaikams, nes jo veiksmingumas jiems neįrodytas.

Kiti vaistai ir CHAMPIX

Jeigu vartojate arba neseniai vartojote kitų vaistų arba dėl to nesate tikri, apie tai pasakykite gydytojui

arba vaistininkui.

Tam tikrais atvejais metus rūkyti (neatsižvelgiant į tai, ar vartojate CHAMPIX ar ne) gali prireikti

keisti kitų vaistų dozę, pavyzdžiui, teofilino (vaistas kvėpavimo sutrikimams gydyti), varfarino (kraujo

krešėjimą mažinantis vaistas) ir insulino (vaistas diabetui gydyti). Jeigu abejojate, kreipkitės į gydytoją

arba vaistininką.

Jeigu sergate sunkia inkstų liga, CHAMPIX nereikėtų vartoti kartu su cimetidinu (vaistas skrandžio

sutrikimams gydyti), nes dėl to gali padidėti CHAMPIX kiekis kraujyje.

CHAMPIX vartojimas kartu su kitais vaistais priklausomybei nuo rūkymo gydyti

Pasitarkite su gydytoju prieš vartodami CHAMPIX kartu su kitais vaistais priklausomybei nuo rūkymo

gydyti.

CHAMPIX vartojimas su maistu ir gėrimais

Gauti keli pranešimai dėl padidėjusio alkoholio intoksikacinio poveikio CHAMPIX vartojusiems

pacientams, tačiau nežinoma, ar CHAMPIX iš tikrųjų sustiprina alkoholio sukeliamą intoksikaciją.

123

Nėštumas ir žindymo laikotarpis

Jeigu esate nėščia, žindote kūdikį, manote, kad galbūt esate nėščia arba planuojate pastoti, tai prieš

vartodama šį vaistą pasitarkite su gydytoju arba vaistininku.

Nėštumo metu patartina vengti vartoti CHAMPIX. Pasitarkite su gydytoju, jeigu ketinate pastoti.

CHAMPIX gali prasiskverbti į motinos pieną, nors tokių tyrimų neatlikta. Prieš vartojant CHAMPIX,

būtina pasitarti su gydytoju arba vaistininku.

Vairavimas ir mechanizmų valdymas

CHAMPIX gali būti susijęs su galvos svaigimu, mieguistumu ir trumpalaikiu sąmonės praradimu.

Vairuoti, valdyti mechanizmų ar atlikti kitą pavojingą veiklą negalima tol, kol nežinote, kaip vaistas

veikia Jūsų gebėjimus.

3. Kaip vartoti CHAMPIX

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją arba

vaistininką.

Tikimybė, kad mesite rūkyti yra didesnė, jeigu esate apsisprendęs. Gydytojas ar vaistininkas patars,

parems ir suteiks daugiau informacijos, kuri padės sėkmingai mesti rūkyti.

Prieš pradėdamas CHAMPIX kursą, paprastai turite numatyti, kurią dieną antrą gydymo savaitę (tarp 8

ir 14 dienos) norite mesti rūkyti. Jeigu nenorite arba negalite mesti rūkyti per 2 savaites, galite

pasirinkti kitą rūkymo metimo datą per 5 savaičių laikotarpį nuo gydymo pradžios. Kad

nepamirštumėte, šią datą užrašykite ant pakuotės.

Tiekiamos baltos (0,5 mg) ir žydros (1 mg) CHAMPIX tabletės. Paprastai gydymas pradedamas

baltomis tabletėmis, o vėliau reikia vartoti žydrąsias. Žr. toliau esantį įprasto dozavimo planą, pagal

kurį vaistas turi būti vartojamas nuo pirmos dienos.

1 savaitė Dozė

1-3 dienos Nuo pirmos iki trečios dienos reikia išgerti po vieną baltą CHAMPIX 0,5 mg plėvele dengtą

tabletę vieną kartą per parą.

4-7 dienos Nuo ketvirtos iki septintos dienos reikia išgerti po vieną baltą CHAMPIX 0,5 mg plėvele

dengtą tabletę du kartus per parą, vieną - ryte, kitą – vakare, kiekvieną dieną maždaug tuo

pačiu laiku.

2 savaitė

8-14 dienos Nuo aštuntos iki keturioliktos dienos reikia išgerti po vieną šviesiai melsvą CHAMPIX

1 mg plėvele dengtą tabletę du kartus per parą, vieną - ryte, kitą – vakare, kiekvieną dieną

maždaug tuo pačiu laiku.

3-12 savaitė

15 diena -

gydymo

pabaiga

Nuo penkioliktos dienos iki gydymo pabaigos reikia išgerti po vieną šviesiai melsvą

CHAMPIX 1 mg plėvele dengtą tabletę du kartus per parą, vieną - ryte, kitą – vakare,

kiekvieną dieną maždaug tuo pačiu laiku.

Jeigu metėte rūkyti, po 12 gydymo savaičių gydytojas gali rekomenduoti tęsti gydymą CHAMPIX

papildomas 12 savaičių ir vartoti po vieną CHAMPIX 1 mg plėvele dengtą tabletę du kartus per parą,

kad vėl nepradėtumėte rūkyti.

124

Jeigu negalite arba nenorite mesti rūkyti iškart, turėtumėte per pirmąsias 12 gydymo savaičių

sumažinti rūkymų kiekį ir mesti rūkyti šio gydymo laikotarpio pabaigoje. Po to turėtumėte dar 12

savaičių vartoti po vieną CHAMPIX 1 mg plėvele dengtą tabletę du kartus per parą, todėl iš viso

turėtumėte gydytis 24 savaites.

Jeigu pasireiškia šalutinis poveikis, kurio netoleruojate, gydytojas gali laikinai arba visam laikui

sumažinti dozę iki 0,5 mg du kartus per parą.

Jeigu sergate inkstų liga, pasakykite gydytojui prieš vartodami CHAMPIX. Jums gali prireikti vartoti

mažesnę vaisto dozę.

Champix skirtas vartoti per burną.

Tabletę reikia nuryti visą užgeriant vandeniu, tabletes galima vartoti su maistu arba be jo.

Ką daryti pavartojus per didelę CHAMPIX dozę?

Jeigu atsitiktinai išgėrėte daugiau CHAMPIX, nei skyrė gydytojas, nedelsdamas kreipkitės į gydytoją

arba artimiausios ligoninės priėmimo skyrių. Su savimi pasiimkite tablečių pakuotę.

Pamiršus pavartoti CHAMPIX

Negalima vartoti dvigubos dozės norint kompensuoti praleistą dozę. Labai svarbu, kad gertumėte

CHAMPIX reguliariai, kiekvieną dieną tuo pačiu metu. Praleidus dozę, išgerkite ją, kai tik

prisiminsite. Jeigu iki tolesnės dozės vartojimo laiko liko 3–4 valandos, pamirštos tabletės negerkite.

Nustojus vartoti CHAMPIX

Klinikiniai tyrimai parodė, kad geriant visas dozes reikiamu laiku rekomenduojamą laikotarpį taip,

kaip aprašyta anksčiau, tikimybė, kad mesite rūkyti didesnė. Taigi labai svarbu, kad gertumėte

CHAMPIX pagal nurodymus anksčiau pavaizduotoje lentelėje tol, kol gydytojas nurodys baigti

gydymą.

Gydantis priklausomybę nuo rūkymo vaistais, rizika vėl pradėti rūkyti laikotarpiu iškart po gydymo

baigimo gali padidėti. Nutraukus CHAMPIX vartojimą gali kurį laiką padidėti dirglumas, potraukis

užsirūkyti, kilti depresija ir (arba) miego sutrikimų. Gydytojas gali nuspręsti mažinti CHAMPIX dozę

laipsniškai.

 Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

4. Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Metus rūkyti gali pasireikšti įvairių simptomų, neatsižvelgiant į tai, buvo taikomas gydymas vaistais ar

ne. Tai gali būti nuotaikos pokyčiai (pvz., prislėgta nuotaika, dirglumas, nusivylimas arba nerimas),

mieguistumas, negalėjimas susikaupti, sumažėjęs širdies susitraukimų dažnis ir apetito sustiprėjimas

arba kūno masės padidėjimas.

Turite žinoti apie sunkių neuropsichinių simptomų pasireiškimo galimybę. Tai gali būti neįprastas

susijaudinimas (ažitacija), prislėgta nuotaika (depresija) arba elgsenos pasikeitimai mėginant mesti

rūkyti su arba be CHAMPIX. Jeigu pasireiškia tokių simptomų, turite kreiptis į gydytoją arba

vaistininką.

Žmonėms, mėginusiems mesti rūkyti vartojant CHAMPIX, pasireiškė šis sunkus nedažnas arba retas

šalutinis poveikis: priepuolis, insultas, širdies smūgis (miokardo infarktas), mintys apie savižudybę,

realybės pojūčio praradimas arba negebėjimas blaiviai mąstyti ar priimti sprendimus (psichozė),

125

mąstymo arba elgsenos pokyčiai (pvz., agresyvumas ir nenormalus elgesys). Taip pat gauta pranešimų

apie sunkias odos reakcijas, įskaitant daugiaformę raudonę (tam tikro tipo bėrimą dėmėmis) bei

Stivenso ir Džonsono sindromą (sunkią ligą, pasireiškiančią pūslėmis ant odos, burnoje, apie akis arba

lyties organų srityje) ir sunkias alergines reakcijas, įskaitant angioneurozinę edemą (veido, burnos arba

gerklės tinimą).

- Labai dažnas: pasireiškė dažniau kaip 1 žmogui iš 10

- Nosiaryklės uždegimas, nenormalūs sapnai, miego sutrikimai, galvos skausmas.

- Pykinimas.

- Dažnas: pasireiškė ne dažniau kaip 1 žmogui iš 10:

- Plaučių infekcija, sinusų uždegimas.

- Svorio padidėjimas, apetito sumažėjimas, apetito padidėjimas.

- Mieguistumas, galvos svaigimas, skonio pojūčio pokyčiai.

- Dusulys, kosulys.

- Rėmuo, vėmimas, vidurių užkietėjimas, viduriavimas, išsipūtimo pojūtis, pilvo skausmas,

dantų skausmas, virškinimo sutrikimas, vidurių pūtimas, burnos džiūvimas.

- Bėrimas, niežulys.

- Sąnarių skausmas, raumenų skausmas, nugaros skausmas.

- Krūtinės skausmas, nuovargis.

- Nedažnas: pasireiškė ne dažniau kaip 1 žmogui iš 100

- Grybelinė infekcija, virusinė infekcija.

- Panikos jausmas, negalėjimas mąstyti, nerimastingumas, nuotaikų kaita, depresija,

nerimas, haliucinacijos, lytinio potraukio pokyčiai.

- Traukuliai, drebulys, vangumas, lytėjimo pojūčio susilpnėjimas.

- Konjunktyvitas, akių skausmas.

- Ūžimas ausyse.

- Krūtinės angina, dažnas širdies plakimas, perplakimai, padidėjęs pulsas.

- Kraujospūdžio padidėjimas, karščio pylimas.

- Nosiaryklės ir sinusų uždegimas, nosies, gerklės ir krūtinės paburkimas, užkimimas,

šienligė, gerklės dirginimas, sinusų paburkimas, dėl per didelio nosies išskyrų kiekio

atsirandantis kosulys, varvanti nosis.

- Šviežias kraujas išmatose, skrandžio sudirginimas, tuštinimosi pokyčiai, raugėjimas,

burnos opos, dantenų skausmas.

- Odos paraudimas, spuogai, padidėjęs prakaitavimas, prakaitavimas naktį.

- Raumenų spazmai, krūtinės ląstos skausmas.

- Per daug dažnas šlapinimasis, dažnas šlapinimasis naktį.

- Mėnesinių pagausėjimas.

- Diskomfortas krūtinėje, panašus į gripą negalavimas, karščiavimas, silpnumas ar bloga

savijauta.

- Didelis cukraus kiekis kraujyje.

- Širdies smūgis.

- Mintys apie savižudybę.

- Mąstymo arba elgsenos pokyčiai (pvz., agresyvumas).

- Retas: gali pasireikšti ne dažniau kaip 1 iš 1 000 žmonių

- Pernelyg didelis troškulys.

- Bloga savijauta arba liūdesys, lėtas mąstymas.

- Insultas.

- Raumenų įtampos padidėjimas, kalbos sutrikimas, koordinacijos sutrikimas, lytėjimo

pojūčio susilpnėjimas, miego ritmo pokyčiai.

126

- Regos sutrikimas, akių obuolių spalvos pokytis, vyzdžių išsiplėtimas, jautrumas šviesai,

trumparegystė, akių ašarojimas.

- Nereguliarus širdies ritmas arba širdies ritmo sutrikimai.

- Gerklės skausmas, knarkimas.

- Vėmimas krauju, nenormalus tuštinimasis, liežuvio apnašos.

- Sąnarių sąstingis, šonkaulių skausmas.

- Gliukozė šlapime, padidėjęs šlapimo kiekis ir padažnėjęs šlapinimasis.

- Išskyros iš makšties, lytinės potencijos pokyčiai.

- Šalčio pojūtis, cistos.

- Diabetas.

- Vaikščiojimas per miegus.

- Realybės pojūčio praradimas ir negebėjimas blaiviai mąstyti arba priimti sprendimus

(psichozė).

- Neįprastas elgesys.

- Sunkios odos reakcijos, įskaitant daugiaformę raudonę (tam tikro tipo bėrimą dėmėmis)

bei Stivenso ir Džonsono sindromą (sunkią ligą, pasireiškiančią pūslėmis ant odos,

burnoje, apie akis arba lyties organų srityje).

- Sunkios alerginės reakcijos, įskaitant angioneurozinę edemą (veido, burnos arba gerklės

tinimą).

- Dažnis nežinomas

- Trumpalaikis sąmonės praradimas.

Pranešimas apie šalutinį poveikį

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba

vaistininkui. Apie šalutinį poveikį taip pat galite pranešti tiesiogiai naudodamiesi V priede nurodyta

nacionaline pranešimo sistema. Pranešdami apie šalutinį poveikį galite mums padėti gauti daugiau

informacijos apie šio vaisto saugumą.

5. Kaip laikyti CHAMPIX

Šį vaistą laikykite vaikams nepastebimoje ir nepasiekiamoje vietoje.

Ant dėžutės ar kortelės pakuotės po „Tinka iki“ nurodytam tinkamumo laikui pasibaigus, šio vaisto

vartoti negalima. Vaistas tinkamas vartoti iki paskutinės nurodyto mėnesio dienos.

Lizdinės plokštelės: laikyti žemesnėje kaip 30 °C temperatūroje.

Buteliukai: šiam vaistui specialių laikymo sąlygų nereikia.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus

vaistus, klauskite vaistininko. Šios priemonės padės apsaugoti aplinką.

6. Pakuotės turinys ir kita informacija

CHAMPIX sudėtis

- Veiklioji medžiaga yra vareniklinas.

- Kiekvienoje 0,5 mg plėvele dengtoje tabletėje yra 0,5 mg vareniklino (tartrato pavidalu).

- Kiekvienoje 1 mg plėvele dengtoje tabletėje yra 1 mg vareniklino (tartrato pavidalu).

127

- Pagalbinės medžiagos:

CHAMPIX 0,5 mg ir 1 mg tablečių branduolys

Mikrokristalinė celiuliozė

Bevandenis kalcio-vandenilio fosfatas

Kroskarmeliozės natrio druska

Koloidinis bevandenis silicio dioksidas

Magnio stearatas

CHAMPIX 0,5 mg plėvele dengtų tablečių plėvelė

Hipromeliozė

Titano dioksidas (E 171)

Makrogolis 400

Triacetinas

CHAMPIX 1 mg plėvele dengtų tablečių plėvelė

Hipromeliozė

Titano dioksidas (E 171)

Makrogolis 400

Indigokarmino aliuminio kraplakas E 132

Triacetinas

CHAMPIX išvaizda ir kiekis pakuotėje

- CHAMPIX 0,5 mg plėvele dengtos tabletės yra baltos, kapsulės pavidalo, abipus išgaubtos

tabletės su užrašu ,,Pfizer“ vienoje pusėje ir ,,CHX 0.5“ kitoje.

- CHAMPIX 1 mg plėvele dengtos tabletės yra šviesiai melsvos, kapsulės pavidalo, abipus

išgaubtos tabletės su užrašu ,,Pfizer“ vienoje pusėje ir ,,CHX 1.0“ kitoje.

Tiekiamos tokios CHAMPIX pakuotės:

- 2 lizdinių plokštelių pakuotė gydymui pradėti: viena 11 x CHAMPIX 0,5 mg plėvele dengtų

tablečių skaidri lizdinė plokštelė ir viena 14 x CHAMPIX 1 mg plėvele dengtų tablečių skaidri

lizdinė plokštelė kortelės pakuotėje;

- 2 lizdinių plokštelių pakuotė gydymui pradėti: viena 11 x CHAMPIX 0,5 mg ir

14 x CHAMPIX 1 mg plėvele dengtų tablečių skaidri lizdinė plokštelė ir viena

28 x CHAMPIX 1 mg plėvele dengtos tabletės kortelės pakuotėje;

- Pakuotė gydymui pradėti išorinėje kartono dėžutėje, kurioje yra viena pakuotė su 1 skaidria

11 x CHAMPIX 0,5 mg ir 14 x 1 mg plėvele dengtų tablečių lizdine plokštele bei 1 skaidria

28 x CHAMPIX 1 mg plėvele dengtų tablečių lizdine plokštele kortelės pakuotėje ir dvi

pakuotės, kuriose yra po 2 skaidrias lizdines plokšteles po 28 x CHAMPIX 1 mg plėvele dengtų

tablečių kortelės pakuotėje.

- 2 skaidrios 14 x CHAMPIX 1 mg plėvele dengtų tablečių lizdinės plokštelės palaikomajam

gydymui kortelės pakuotėje;

- 2 skaidrios 28 x CHAMPIX 1 mg plėvele dengtų tablečių lizdinės plokštelės palaikomajam

gydymui kortelės pakuotėje;

- 2 skaidrios 14 x CHAMPIX 0,5 mg plėvele dengtų tablečių lizdinės plokštelės palaikomajam

gydymui kortelės pakuotėje;

- 2 skaidrios 28 x CHAMPIX 0,5 mg plėvele dengtų tablečių lizdinės plokštelės palaikomajam

gydymui kortelės pakuotėje;

- 2 lizdinių plokštelių pakuotė gydymui pradėti: viena 11 x CHAMPIX 0,5 mg plėvele dengtų

tablečių skaidri lizdinė plokštelė ir viena 14 x CHAMPIX 1 mg plėvele dengtų tablečių skaidri

lizdinė plokštelė kartono dėžutėje;

128

- 2 skaidrios 14 x CHAMPIX 1 mg plėvele dengtų tablečių lizdinės plokštelės palaikomajam

gydymui kartono dėžutėje;

- 4 skaidrios 14 x CHAMPIX 1 mg plėvele dengtų tablečių lizdinės plokštelės palaikomajam

gydymui kartono dėžutėje.

- 8 skaidrios 14 x CHAMPIX 1 mg plėvele dengtų tablečių lizdinės plokštelės palaikomajam

gydymui kartono dėžutėje.

- 10 skaidrių 14 x CHAMPIX 1 mg plėvele dengtų tablečių lizdinių plokštelių palaikomajam

gydymui kartono dėžutėje.

- 56 x CHAMPIX 1 mg plėvele dengtų tablečių balti didelio tankio polietileno (DTPE) buteliukai

su vaikų sunkiai atidaromu uždoriu ir apsaugine plėvele kartono dėžutėje.

- 56 x CHAMPIX 0,5 mg plėvele dengtų tablečių balti didelio tankio polietileno (DTPE)

buteliukai su vaikų sunkiai atidaromu uždoriu ir apsaugine plėvele kartono dėžutėje.

Gali būti tiekiamos ne visų dydžių pakuotės.

Registruotojas

Pfizer Europe MA EEIG

Boulevard de la Plaine 17

1050 Bruxelles

Belgija

Gamintojas

R-Pharm Germany GmbH

Heinrich-Mack-Str. 35, 89257 Illertissen

Vokietija

arba

Pfizer Italia S.r.l.

Località Marino del Tronto, 63100

Ascoli Piceno (AP),

Italija

Jeigu apie šį vaistą norite sužinoti daugiau, kreipkitės į vietinį registruotojo atstovą.

België/Belgique/Belgien

Pfizer S.A./N.V.

Tél/Tel: + 32 (0)2 554 62 11

Lietuva

Pfizer Luxembourg SARL filialas Lietuvoje

Tel. +3705 2514000

България

Пфайзер Люксембург САРЛ,

Клон България

Тел.: +359 2 970 4333

Luxembourg/Luxemburg

Pfizer S.A.

Tél/Tel: + 32 (0)2 554 62 11

Česká republika

Pfizer PFE, spol. s r.o.

Tel: + 420 283 004 111

Magyarország

Pfizer Kft.

Tel.: +36 1 488 37 00

Danmark

Pfizer ApS

Tlf: + 45 44 20 11 00

Malta

V.J. Salomone Pharma Ltd.

Tel : +356 21220174

Deutschland

Pfizer Pharma GmbH

Tel: + 49 (0)30 550055-51000

Nederland

Pfizer bv

Tel: +31 (0)10 406 43 01

129

Eesti

Pfizer Luxembourg SARL Eesti filiaal

Tel: +372 666 7500

Norge

Pfizer Norge AS

Tlf: +47 67 52 61 00

Ελλάδα

PFIZER ΕΛΛΑΣ A.E.

Τηλ: + 30 210 6785 800

Österreich

Pfizer Corporation Austria Ges.m.b.H.

Tel.: +43 (0)1 521 15-0

España

Pfizer, S.L.

Tel: + 34 91 490 99 00

Polska

Pfizer Polska Sp. z o.o.

Tel.: + 48 22 335 61 00

France

Pfizer

Tél: + 33 (0)1 58 07 34 40

Portugal

Pfizer Biofarmacêutica, Sociedade Unipessoal

Lda

Tel: +351 21 423 5500

Hrvatska

Pfizer Croatia d.o.o.

Tel: + 385 1 3908 777

România

Pfizer România S.R.L.

Tel: +40 (0)21 207 28 00

Ireland

Pfizer Healthcare Ireland

Tel: 1800 633 363 (toll free)

+44 (0) 1304 616161

Slovenija

Pfizer Luxembourg SARL, Pfizer, podružnica za

svetovanje s področja farmacevtske dejavnosti,

Ljubljana

Tel: + 386 (0) 1 52 11 400

Ísland

Icepharma hf.

Simi: +354 540 8000

Slovenská republika

Pfizer Luxembourg SARL, organizačná zložka

Tel: +421-2-3355 5500

Italia

Pfizer S.r.l.

Tel: +39 06 33 18 21

Suomi/Finland

Pfizer Oy

Puh/Tel: + 358 (0)9 43 00 40

Κύπρος

PFIZER ΕΛΛΑΣ Α.Ε. (CYPRUS BRANCH),

Τηλ: +357 22 817690

Sverige

Pfizer Innovations AB

Tel: + 46 (0)8 550 520 00

Latvija

Pfizer Luxembourg SARL filiāle Latvijā

Tel: + 371 670 35 775

United Kingdom

Pfizer Limited

Tel: + 44 (0) 1304 616161

Šis pakuotės lapelis paskutinį kartą peržiūrėtas

Kiti informacijos šaltiniai

Išsami informacija apie šį vaistą pateikiama Europos vaistų agentūros tinklalapyje

http://www.ema.europa.eu